
Н А Р Е Д Б А 
за обществения ред при използване на превозни средства и

общи площи на територията на община Гълъбово
(Приета с Реш.№ 145/05.12.2008 г., изм.и доп.с Реш.№ 105/31.07.2012 г., 

изм. и доп. с реш.№ 114/29.05.2024 г.)

Глава 5: Движение на велосипедисти
Глава 6: Ограничения на движението на превозни средства и пътни превозни средства с животинска тяга

Раздел 1: Принудително отстраняване на неправилно паркирани автомобили
Раздел 2: Блокиране колелата на неправилно паркирани автомобили
Глава 9: Контрол и санкции
Глава 10: Преходни и заключителни разпоредби
ГЛАВА ПЪРВА
ОБЩИ ПОЛОЖЕНИЯ
Чл.1. Тази наредба урежда въпросите за местните изисквания, ограничения и забрани, свързани с движението на превозните средства и ползването на общи площи на територията на община Гълъбово.
Чл.2. Забранява се умишлено затрудняване, изменение или спиране на движението и паркирането на превозни средства на граждани, освен в случаите, предвидени в нормативните актове.
Чл.3. Допуска се въвеждането на временни ограничения и изменения на движението и паркирането на превозни средства на територията на общината само по усмотрение на компетентните общински органи.
ГЛАВА ВТОРА
ГАРАНТИРАНЕ НА ДВИЖЕНИЕТО ПО УЛИЧНИТЕ ПЛАТНА И ТРОТОАРИТЕ
Чл.4. При изработване и одобряване на инвестиционни проекти за нови сгради за всяко жилище и обект с обществено обслужващо или производствено предназначение задължително да се осигуряват места за гариране и/или паркиране в границите на урегулирания поземлен имот. 
Чл.5.(1). Площадките, на които се извършва строителна или строителноремонтна дейност, се разрешават от общината, като строителството се извършва при следните условия: 
1. Строителните площадки да се ограждат с плътни огради от LT ламарина с височина 2.00 метра от нивото на терена; 
2. Да се монтират предпазни мрежи около сградите след изпълнение на грубия строеж;
3. Да се монтират предпазни рампи, парапети и проходи върху тротоарите с цел безопасно и безпрепятствено преминаване на пешеходците покрай строежите;
4. Да се поставят информационни табели за разрешения строеж с данни за строителя, лицето, упражняващо строителен надзор и други; 
5. При извършване на изкопни работи гумите на автомобилите да се измиват с пароструйка с цел избягване замърсяване на пътната и уличната настилка. 
(2). След окончателно завършване на строителната или строително монтажна дейност, строителят е длъжен да възстанови използваните площадки и щетите на околната среда, възникнали от транспорта, съхраняването на материалите и от строителната дейност.
(3). Възстановяването на засегнатите от строителството площи се извършва с нови материали и по одобрения от Община Гълъбово – дирекция „ТСУС”.
(4). За възстановяването ще се съставя двустранен приемателен протокол между Община Гълъбово и инвеститора. 
Чл.6. Задължава се „Водоснабдяване и канализация“ ЕООД да отстранява всички течове по улици, тротоари, зелени площи, които са предпоставка за произшествия в срок от 3 дни.
Чл.7. Извършителят по предходните чл.4 и чл.5 е задължен да поставя, поддържа и премахва сигнализацията по временната организация на движение.
Чл.8. Всички фирми и частни лица извършващи строителна дейност да ползват специално предназначени контейнери за складиране на строителните отпадъци, които осигурява отдел „БКС” при Община Гълъбово.
Чл.9. Задължават се фирмите почистващи улиците и съоръженията при зимни условия, приоритетно да обработват главната улична мрежа.
Чл.10. Забранява се промяната на височината и преместването на улични бордюри без одобрение от компетентните органи.
Чл.11.(1). Забранява се поставянето на контейнери и кофи за смет и на всякакви други предмети върху уличните платна, тротоарите. Същите се монтират върху специални бетонови площадки тип „джобове“.
(2). Забранява се разполагането на съоръжения за търговска дейност /маси и столове пред търговски обекти, сергии, щандове, саксии, цветарници/ върху тротоарите, ако не е осигурена ширина 1.50 м за свободно преминаване на пешеходци.
(3). Забранява се поставянето върху тротоарите на всякакви предмети, създаващи затруднения за движението на пешеходците, освен със специално разрешение от компетентни органи.
ГЛАВА ТРЕТА
ОПАЗВАНЕ НА СЪОРЪЖЕНИЯТА, ОБСЛУЖВАЩИ ДВИЖЕНИЕТО
Чл.12.(1). Забранява се умишленото повреждане или отстраняване на пътни знаци, маркировка, парапети, светофарни уредби, улично осветление, настилки, тротоари, разделителни ивици, изкуствени неравности, подлези, надлези, спиркови знаци - намиращи се по улиците, площадите, паркингите и площите за общо ползване.
(2). Забранява се поставянето или преместването на съоръженията по предходната алинея без разрешение на стопанисващата ги организация и компетентните общински органи.
Чл.13. Допуска се поставянето на рекламни плакати, мигащи светлини по тротоарите и зелените площи на места, където не се затруднява видимостта или възприемането на пътните знаци. Ситуационното определяне на горните места да става от длъжностни лица на общината.
ГЛАВА ЧЕТВЪРТА
ОСОБЕНИ ПРАВИЛА ЗА ДВИЖЕНИЕ НА ПРЕВОЗНИ СРЕДСТВА И ПЕШЕХОДЦИ НА ТЕРИТОРИЯТА НА АВТОГАРА ГЪЛЪБОВО. ОБЩЕСТВЕН ГРАДСКИ ТРАНСПОРТ И ТАКСИМЕТРОВИ ПРЕВОЗИ 
Чл.14. Обществен превоз на пътници на територията на община Гълъбово се извършва по транспортни схеми, утвърдени по реда на Закона за автомобилните превози и свързаните с него Наредба № 2 и Наредба № 33 на Министъра на транспорта, по определени разписания. Специализирания превоз на пътници се извършва по определен от общинската администрация маршрут, с посочени улици за преминаване и разрешените спирки за сваляне и качване на пътници. 
Чл.14а. Особени правила за движение на пешеходци в района на автогара Гълъбово.
1. Пешеходците са длъжни да се движат по тротоара, обозначаващ секторите; 
2. С поведението си не трябва да създават опасности и пречки за движението, не трябва да поставят в опасност живота и здравето на други граждани и да причиняват имуществени вреди; 
3. Не могат да напускат или да се качват в автобусите, преди те да са се установили на сектор; 
4. На пешеходците се забранява по каквито и да е причини да слизат или да се движат в територията, предназначена за движение на автобуси; 
5. Забранява се пренасянето на обемисти предмети /ако един от размерите е по-голям от: - дължина 1.00 м; широчина 0.5 м., или височина 1.5 м./, или които биха заели над 50 на сто от определеното за слизане и качване на пътници място на сектора, както и да пренасят замърсени багажи, които могат да увредят имущество на други пътници; 
6. Забранява се употребата на алкохол или други упойващи вещества на територията на автогарата; 
7. Забранява се извършването на търговска и рекламна дейност от граждани или представители на юридически лица, на територията на автогара Гълъбово без писмено разрешение от общинската администрация;
Чл.15. Спирането на автобусите за слизане и качване на пътници става само плътно до бордюра на тротоара или в специални оширения, ако има такива. Тези места са обозначени със спирков знак.
Чл.16. Забранява се спирането на превозни средства за обществен транспорт и таксиметрови автомобили във втори ред за слизане и качване на пътници.
Чл.17. При подаване на сигнал с ръка на клиента водачът на таксиметровия автомобил е длъжен да се съобрази с наличните пътни знаци или маркировка, забраняващи спирането и престоя.
Чл.18. Фирмите превозвачи са длъжни да снабдяват превозните средства с необходимите документи и оборудване /указателни табелки и номера/, съобразно изискванията на нормативните документи.
ГЛАВА ПЕТА
ДВИЖЕНИЕ НА ВЕЛОСИПЕДИСТИ
Чл.19. Допуска се движение на велосипедисти в пешеходни зони, в паркове и градини при наличие на велосипедни алеи и пътеки, означени по съответния начин.
Чл.20. Велосипедистите са длъжни с поведението си да не създават затруднения или опасност за движението на МПС.
ГЛАВА ШЕСТА
ОГРАНИЧЕНИЯ НА ДВИЖЕНИЕТО НА ПРЕВОЗНИ СРЕДСТВА И ПЪТНИ ПРЕВОЗНИ СРЕДСТВА С ЖИВОТИНСКА ТЯГА
Чл.21. /1/.Забранява се транзитното преминаване през град Гълъбово на товарни моторни превозни средства с товароносимост над 3,5 тона и на автобуси с повече от 22 пътникоместа.
/2/. Определя се маршрут за влизане на транзитно преминаващи автомобили, както следва:
1.1. От входа на с.Обручище транзитното преминаване се извършва по бул.„Република” – обходен път, като по този начин се осигурява достъпа до изходите на гр.Симеоновград и с. Опан

1.2. От входа на с.Опан, транзитното преминаване се извършва по ул.„Алеко Константинов” – „Любен Каравелов” – ул.„Струма” – ул. „Хр.Ботев”,  като по този начин се осигурява достъпа до изходите за гр.Ст.Загора през Раднево и за гр.Ст.Загора през Априлово и за гр.Симеоновград.

1.3. От входа на с.Априлово транзитното преминаване се извършва по ул.„Хр.Ботев” до пресечката на ул.„Струма” - бул.„Република” – обходен път – ул.„Любен Каравелов” – ул.„Алеко Константинов”, като по този начин се осигурява достъпа до изходите, както следва: за гр.Ст.Загора през Раднево; за гр.Ст.Загора през Опан; За Симеоновград.

1.4. От входа на град Раднево транзитното преминаване се извършва по бул. „Република” – обходен път – ул.„Любен Каравелов” – ул.„Ал. Константинов”, като по този начин се осигурява достъпа до изходите, както следва: за гр.Ст.Загора през Опан и гр.Симеоновград. За осигуряването на достъпа до изхода за гр.Ст.Загора през Априлово се определя транзитно преминаване през ул.„Струма” и ул.„Хр.Ботев”.

Чл.22. Забранява се преминаването на моторни превозни средства, превозващи опасни товари през град Гълъбово. Движението им се разрешава по обиколните транспортни връзки.
Чл.23. Забранява се движението на верижни машини по улиците с асфалтово покритие в населените места на общината и общинската и републиканската пътна мрежа в Община Гълъбово.
Чл.24 (1). Пътните превозни средства с животинска тяга се допускат за движение по пътищата, отворени за обществено ползване на територията на Община Гълъбово, след като бъдат регистрирани и ако в техническо отношение отговарят на изискванията на чл.26 от този раздел.
(2) /изм.с реш.№ 105/31.07.2012 г., изм.с реш.№ 114/29.05.2024 г./ Движението на пътни превозни средства с животинска тяга се извършва в часовете: от 06.00 ч. до 21.00 ч. за периода от 1 април до 31 октомври и от 08.00 ч. до 18.00 ч. за периода от 1 ноември до 31 март.
Чл.25 (1) /изм.с реш.№ 114/29.05.2024 г./ Пътните превозни средства с животинска тяга (ППСЖТ) се регистрират по местодомуване в кметството на населеното място, а за град Гълъбово в общинска администрация. 
(2) /изм.с реш№ 114/29.05.2024 г./ Регистрацията на ППСЖТ се извършва във всяко кметство по населените места на община Гълъбово и в общинска администрация Гълъбово въз основа на подадено от собственика заявление за регистрация по образец, квитанция за платена такса по населените места в община Гълъбово и след извършен оглед на ППСЖТ за съответствие с изискванията на чл.26 от настоящата Наредба.

(3) /изм.с реш.№ 114/29.05.2024 г./ Кметът на община Гълъбово определя със заповед длъжностните лица, които извършват оглед на ППСЖТ, водят регистрите на ППСЖТ, изготвят свидетелството за регистрация на ППСЖТ и предоставят регистрационна табела.

(4) /изм.с реш.№ 114/29.05.2024 г./ Длъжностното лице, извършващо регистрацията, установява чрез оглед спазването на изискванията по чл.26 от Наредбата, вписва данните за собственика и пътното превозно средство в регистъра, издава свидетелство за регистрация и предоставя регистрационна табела с номер. Номерът на свидетелството за регистрация е идентичен с номера на регистрационната табела.
(5) /нова-с реш.№114/29.05.2024 г./ Промяна в собствеността на регистрирано ППСЖТ се  извършва в 14 дневен срок от настъпването и.  Лицето, придобиващо собствеността представя  писмено заявление за промяна в регистрацията, свидетелството за регистрация на ППСЖТ, копие на договор за прехвърляне на собствеността или др. документ.

(6) /нова-с реш.№114/29.05.2024 г./ При загуба на регистрационна табела или свидетелство за регистрация на ППСЖТ, собственикът е длъжен в срок от 5 работни дни да подаде писмена информация и заявление  в кметството по адрес на регистрация на ППСЖТ. При загуба на регистрационна табела ППСЖТ се регистрира с нов регистрационен номер, а при загуба на свидетелство за регистрация се издава дубликат, за което собственикът заплаща такса.

(7) /нова-с реш.№114/29.05.2024 г./ Регистрацията на ППСЖТ се прекратява с писмено заявление за заличаване от регистъра, подадено от собственика в едномесечен срок от преустановяване ползването на ППСЖТ.

(8) /нова-с реш.№114/29.05.2024 г./ При прекратяване на регистрацията и при спиране от движение на ППСЖГ, собственикът връща регистрационната табела и свидетелството за регистрация на ППСЖТ.
Чл.26. Пътни превозни средства с животинска тяга се допускат до движение по пътищата, след като бъдат регистрирани и отговарят на следните технически изисквания:
1. да са боядисани в жълт цвят и да имат отпред върху амуницията на всяко впрегатно животно и на ока, а при единичен впряг – на всяка от стръките или в горните ъгли на предния капак, по един бял или жълт кръгъл светлоотразител с диаметър над 50 мм.
2. отзад:
а/ два червени светлоотразителя, разположени симетрично на надлъжната ос.
б/ при движение през нощта и при намалена видимост, отзад вляво – светещо тяло, излъчващо бяла или жълта добре различима светлина.
3. на всеки от страничните капаци – по 3 бели или жълти квадратни или ромбовидни светлоотразители със страни над 30 мм, разположени симетрично по дължината.
4. да имат престилки за животинските отпадъци.
5. /нова с реш.№ 105/31.07.212 г./ Регистрационният номер да бъде трайно закрепен на видимо място от външната страна на задната или лявата част на пътното превозно средство с животинска тяга
Чл.27 (1) /изм.с реш.№ 114/29.05.2024 г./ Забранява се:

1. Управлението на пътни превозни средства с животинска тяга (ППСЖТ) без регистрационен талон и без регистрационна табела;

2. Управлението на ППСЖТ без да имат престилки за животински отпадъци по улиците на населените места в Община Гълъбово и по общинската пътна мрежа.
3. Управлението на ППСЖТ след употребана алкохол, наркотични и/или други упойващи вещества;

4. Управлението на ППСЖТ, неотговарящо на техническите изисквания, определени  чл.26 на Наредбата;

5. Движението на ППСЖТ по забранените за движение улици, сигнализирани със съответните пътни знаци;

6. Изхвърлянето от ППСЖТ на предмети или вещи, замърсяващи пътя и/или околната среда;

7. Управлението на ППСЖТ с нечетлив или закрит по какъвто и да е начин регистрационен номер;

8. Използването на регистрационен номер, издаден за друго ППСЖТ;

9. Управлението на ППСЖТ от лице, на възраст по-малка от 12 г. без придружител на възраст по-малка от 16 г., съгласно чл.164 от ЗДвП;

10. Управлението на ППСЖ в изправено положение на водача;

11. Бързо движение /каране в галоп/ на ППСЖТ в рамките на населените места;

12. Оставянето без надзор на ППСЖ в моменти на паркиране.

13. Провеждането на състезения с ППСЖТ, извън определени за целта места.

14. Движението на ППСЖТ по централните улици за обществено ползване на територията на гр.Гълъбово както следва: ул.„Славянска“; ул.“Лозенец“ от ул.„Славянска“ до ул.„Цар Симеон Велики“; ул.„Люлин“; ул.„Георги Бенковски“; ул.„Александър Стамболийски“; ул.„Христо Ботев“ от бул.„Република“ до ул.„Черно море“; бул.„Република“ от разклона с ул.„Люлин“ и ул.„Ал.Константинов“ до разклона с ул.„Джерман“ и околовръстен път; ул.„Загоре“; ул.„Струма“ от бул.„Република“ до ул.„Хр.Ботев“; ул.„Цар Симеон Велики“ от ул.„Лозенец“ до ул.„Любен Каравелов“.
(2) /отм.с реш.№ 114/29.05.2024 г./
(3) /отм.с реш.№ 114/29.05.2024 г./

(4). /нова-с реш.№ 114/29.05.2024 г./ Разрешава се движението на ППСЖ с атракционна цел след изрично писмено уведомяване в кметството на населеното място, на чията територия ще е маршрутът на движението му.

а) Собственикът на ППСЖТ с атракционна цел подава писмено уведомление  до кмета/кметския наместник  на съответното населно място;

б) В уведомлението се посочва периода, през който ППСЖТ ще пребивава на територията на община Гълъбово, часовете през които ще се движи, маршрута на движение  и регистрацията на ППСЖТ с атракционна цел, ако има такава.

в) В 3 дневен срок от подаване на уведомлението, кметът/кметският наместник се произнася със свое становище относно безопасността на ППСЖТ, несъздаване на предпоставки за утежняване на пътната обстановка и безопасността на движението. В случай на отрицателно становище, уведомлението се изпраща по административен ред да кмета на общината за произнасяне.

(5) /нова-с реш.№ 114/29.05.2024 г./При констатиране нарушения разпоредбите предходните алинеи, контролните органи, организирани със закон или друг нормативен акт налагат глоби, съставят актове на виновните лица, задържат ППС с животинска тяга и го предават за отговорно пазене на общинска администрация Гълъбово. ППСЖТ  се пази  до поискването му от собственика и се връща  след привеждането му в съответния технически вид, съгласно изизкванията на чл.71 ал.1. от ЗДвП и настоящата Наредба. Мястото на отвеждане на ППСЖТ, начинът и редът за съхранение и връщане на собственика се определят със заповед на кмета на община Гълъбово.
ГЛАВА СЕДМА
ПАРКИРАНЕ 
РАЗДЕЛ ПЪРВИ
ОБЩИ ПРАВИЛА
Чл.28 (1) Забранява се престояването и паркирането на превозни средства върху паркове, градини, зелени площи, градински плочници и детски площадки и подходи за инвалиди 
(2) Забраните, посочени в предходната алинея не се отнасят за товарни и специализирани автомобили на аварийните служби, когато работят за отстраняване на авария и за тези на службите по чистотата – за смет, миене, метене и почистване на снега.
(3). Забранява се паркирането и престояването на моторни превозни средства около съдовете за смет по начин възпрепятстващ сметосъбирането.
Чл.29.(1). Забранява се извършването на покупко-продажба на превозни средства по улиците, площадите, тротоарните плочници, зелените площи и другите територии за обществено ползване.
(2). Местата за организирани пазари за покупко-продажба на превозни средства се определят със заповед на кмета на Община Гълъбово.
Чл.30. Забранява се съхраняването на стари, снети от движение или катастрофирали моторни превозни средства по улици, тротоари, площади и междублокови площи.
Чл.31. Забранява се паркирането на товарни автомобили с товароносимост над 3.5 тона и автобуси с над 22 пътникоместа по улиците на града. Посочените по-горе моторни превозни средства паркират на определените за целта паркинги.
Чл.32.(1). Места за паркиране на автомобили по улици, площади и паркинги общинска собственост, могат да бъдат ползвани срещу заплащане за служебни нужди от юридически лица.
(2). Административни и обслужващи звена, които изцяло се издържат от бюджета на Община Гълъбово, ползват за служебни нужди безплатно места за паркиране, означени по съответния начин.
(3). Не се допуска преотстъпване срещу заплащане на местата по ал.1 и 2.
Чл.33. Забранено е паркирането на автомобили на места, означени за служебно ползване, освен за автомобили определени от ползвателя на местата.
РАЗДЕЛ ВТОРИ
ДВИЖЕНИЕ ПО  “ЗЕЛЕНА ЗОНА” И „ПЕШЕХОДНА ЗОНА”
Чл.34.(1). В границите на „Зелената зона” по чл. 34, ал. 2 се забранява преминаването на автомобили над 3, 5 тона и на автомобили над 22 пътникоместа. Посочените по – горе МПС могат да преминават след изрично писмено разрешение от Община Гълъбово.
(2). Определят се граници на “Зелена зона” по улиците в град Гълъбово, както следва:
- бул.„Република”; бул.„Цар Симеон Велики”; ул.„Ангел Стефанов”; ул.„д-р Жеков”; ул.„Стефан Стамболов”; ул.„Христо Смирненски”; ул.„Георги Бенковски”; ул.„Митко Палаузов”; ул.„Д-р Петър Берон”; ул.„Огоста”; ул.„Александър Стамболийски”; ул.„Васил Левски”; ул.„Тунджа”

/3/. Определят се граници на “Пешеходна зона” по улиците в град Гълъбово, както следва:

- бул.„Република”, между пресечките на ул.„Д-р Жеков” и ул.„Г. Бенковски” и между пресечките с ул.„Васил Левски” и бул.„Цар Симеон Велики” и между пресечките на ул.„Митко Палаузов” и ул.„Васил Левски”

/4/. В границите на пешеходната зона се забранява преминаването и паркирането на всички видове МПС. Забранява се движението на превозни стредства с животинска тяга в местата, определени за „Пешеходна зона”.
ГЛАВА ОСМА
ПРИНУДИТЕЛНИ АДМИНИСТРАТИВНИ МЕРКИ ПРИ НЕПРАВИЛНО ПАРКИРАНЕ
РАЗДЕЛ ПЪРВИ
ПРИНУДИТЕЛНО ОТСТРАНЯВАНЕ НА НЕПРАВИЛНО ПАРКИРАНИ АВТОМОБИЛИ В ПЕШЕХОДНА ЗОНА
Чл.35.(1). Принудително преместване на МПС от мястото на паркиране в пешеходната зона, без знанието на неговия собственик или на упълномощения от него водач, се извършва от службите за контрол и от длъжностните лица към звено “БКС” при общинска администрация.
(2). Принудителното преместване на МПС от лицата по ал.1 се извършва в следните случаи:
1. Паркирано правилно, но обстоятелствата налагат неговото преместване. За новото местоположение на превозното средство се уведомява РПУ – Гълъбово, а разходите направени във връзка с преместването на превозното средство, са за сметка на лицето или организацията, поискала преместването.
2. Паркирано в нарушение на правилата за движение на места, обозначени с неподвижен пътен знак, предупреждаващ за принудително преместване на паркирано превозно средство, както и когато създава опасност или прави невъзможно преминаването на другите участници в движението. Принудителното преместване на неправилно паркираните автомобили се извършва от обозначени с неподвижен пътен знак места, одобрени от Общинския съвет. В този случай длъжностните лица уведомяват РПУ – Гълъбово за това, че автомобилът е преместен, както и за новото местоположение на превозното средство. Разходите направени във връзка с преместването на превозното средство, са за сметка на собственика на превозното средство, което може да бъде задържано до заплащане на тези разходи, като в този случай на нарушителя се съставя акт, а таксата за отговорното пазене на преместения автомобил се начислява от момента на уведомяването на РПУ – Гълъбово.
3. Без табели с регистрационен номер, поставени на определените за това места.
Чл.36.(1). Принудително преместени автомобили се транспортират само до определени от Общината площадки и се освобождават от там след заплащане на разноските по отстраняването, транспортирането и паркирането.
(2). Площадките по предходната алинея се определят със заповед на Кмета на Общината и се оповестяват чрез средствата за масово осведомяване.
(3). Местонахождението на преместения автомобил и телефони за контакт се указват на съответния неподвижен пътен знак, забраняващ паркирането.
Чл.37.(1). Принудителното преместване на автомобил и транспортирането му до определената площадка се извършва така, че да не му се нанасят повреди.
(2). Когато за преминаването по пътя на превозни средства на спешната медицинска помощ, противопожарната охрана или на полицията се налага преместването на неправилно паркирани превозни средства, на собствениците на тези превозни средства не се полага обезщетение, включително и застрахователно, ако на преместените превозни средства са нанесени щети.
Чл.38. Дейността по отстраняване на неправилно паркирали автомобили се извършва при следния ред:
1. Отстраняването на неправилно паркирани автомобили се извършва от РПУ Гълъбово и длъжностните лица от звено “Общинска охрана” при общинската администрация.
2. Принудителното отстраняване на автомобил става само след констатиране на нарушението от полицай, упълномощен за това.
3. Екипът за отстраняване на неправилно паркирани автомобили се състои от двама работници, извършващи операциите по отстраняването и един упълномощен за това полицай, снабдени със специализиран автомобил. Специализираният автомобил трябва да може да отстранява от улични и тротоарни платна всички видове леки автомобили. Процесът на отстраняването включва натоварването, транспортирането и разтоварването на неправилно паркирания автомобил.
4. Екипът по предходната точка трябва да има мобилна връзка с офис, регулиращ и управляващ дейността му.
5. Когато полицаят, работещ с екипа по т.3 установи нарушение на изискванията на наредбата или на правилника за прилагане на Закона за движение по пътищата по отношение на паркирането, дава нареждане за отстраняване на неправилно паркирания автомобил. Веднага след това полицаят съобщава по мобилна връзка в РПУ данните за автомобила – регистрационен номер, марка, цвят, място на нарушението, час и минути, кой екип отстранява, има ли поставена скоба на колело, посочения в пътния знак паркинг. Тези данни се записват и в специален дневник на паркинга.
6. Отстраненият автомобил се откарва със специализирания автомобил в някой от определените със заповед на кмета на общината паркинги с денонощен режим на работа. Работникът от екипа извършил отстраняването, трябва да получи от упълномощеното лице в паркинга документ, че е предал на съхранение автомобила или да се подпише в дневника, след като в него бъдат нанесени данните на докарания автомобил.
7. Напускане на паркинга се допуска само след, като водачът или собственикът на автомобила заплати разноските по отстраняването, транспортирането и паркирането определени с Наредбата за определянето и администрирането на местните такси и цени на услуги в Община Стара Загора и представи документ за собственост или регистрационен талон.
8. Размерът на таксите по чл.36, ал. 1 се определя с решение на общинския съвет.
9. Заплащането на таксите /разноските/ за отстранен автомобил става на упълномощено лице на паркинга, за което същото издава съответен документ.
РАЗДЕЛ ВТОРИ
БЛОКИРАНЕ КОЛЕЛАТА НА НЕПРАВИЛНО ПАРКИРАНИ АВТОМОБИЛИ
Чл.39.(1). Колелото на автомобил, паркиран на място, където това е забранено, може да бъде блокирано с техническо средство за принудително задържане на пътното превозно средство /скоба/ от служителите на звено “БКС”, като устройството се сваля след заплащане на разноските по поставянето и свалянето му.
(2). Колелото на автомобил, паркиран в участък за кратковременно платено паркиране “Пешеходна зона”, в нарушение на разпоредбите на настоящата Наредба, може да бъде блокирано от определени от Общината длъжностни лица, до заплащането на таксата и разходите за прилагане на техническото средство.
(3). Конструкцията на скобата трябва да бъде такава, че да не се нанасят повреди на автомобила.
(4). На предното стъкло на автомобила се поставя съобщение за шофьора, че автомобилът е блокиран с указания за реда на освобождаването му.
(5). Забранява са повреждането на скобата или освобождаването й от други лица освен упълномощените за това.
Чл.40. При престояване на блокиран със скоба автомобил повече от два часа той може да бъде отстранен от мястото на паркиране, като шофьора или собственика на автомобила освен разноските по блокирането, заплаща и разноските по отстраняването, транспортирането и паркирането.
Чл.41. Дейността по блокиране на колелата на неправилно паркирани автомобили се извършва при следния ред:
1. Дейността по блокиране на колелата на неправилно паркираните автомобили се извършва от звено “БКС” при общинска администрация. 
2. Районите на действие на екипите се определят от определени със Заповед на Кмета длъжностни лица на общинската администрация и се одобряват от кмета на Община Гълъбово.
3. Блокиране колата на автомобил става след констатиране нарушението от полицай, упълномощен за това от Областна дирекция "Полиция".
4. Екипът за блокиране на колелата на неправилно паркирани автомобили се състои най-малко от един работник, извършващ операциите по блокирането и освобождаването и един упълномощен за това полицай от звено “Охрана на обществения ред” към РПУ – Гълъбово или от пътната полиция при РПУ Гълъбово. 
5. Екипите по предходната точка трябва да имат мобилна връзка с офис, регистриращ и управляващ дейността им.
6. Когато полицаят, работещ с екипа по т.4 установи нарушаване на изискванията на чл.39, ал.1 и 2 от наредбата, дава нареждане на работника за поставяне на скоба на едно от колелата на неправилно паркирания автомобил. По правило трябва да се блокира предното ляво колело, но при технически затруднения може да се блокира и друго колело. Веднага след нареждането полицаят съобщава по мобилната връзка в офиса данните за автомобила – регистрационен номер, марка, цвят, място на нарушението, часа и минутите, кой екип е поставил скобата и залепва на предното стъкло на автомобила съобщение до водача, съгласно чл.39, ал.4 от наредбата. Съобщението съдържа текст с основанието за блокиране на колелото и указания за реда за освобождаването му. Съобщенията се осигуряват за сметка на Община Гълъбово. Освен това полицаят записва в специален за целта регистър данните съобщени в офиса.
7. Когато при полицая, работещ с екипа по т.5 постъпи лично или чрез мобилна връзка с офиса искане от водача или собственика на автомобила за сваляне на скобата, полицаят дава нареждане на работника за свалянето, след като заявителят заплати сумата за разноските по чл.53, ал.1 и 2. Явяването на екипа по т.5 за сваляне на скоба, трябва да стане в рамките на половин час след получаване на искането на водача или собственика на автомобила. След свалянето на скобата полицаят отбелязва в регистъра си и съобщава в офиса на фирмата момента на свалянето.
8. Дежурната част от пътната полиция при РПУ Гълъбово обслужва и събира информация от всички екипи по т.5, която се записва в дневници. Същата трябва да има обявен телефон, на който водачите или собствениците на автомобили да правят искане за сваляне на скобата. Дневниците в полицията се съхраняват най-малко шест месеца след приключването им.
9. Размерът на таксите по чл.39, ал.1 и 2 от Наредбата се определя с решение на Общински съвет – Гълъбово.
10. Заплащането на таксата от водача или собственика на автомобил с блокирано колело става на работника от екипа, свалящ скобата, за което той издава съответен документ. 
ГЛАВА ДЕВЕТА
КОНТРОЛ И САНКЦИИ
Чл.42. Контролът по изпълнение изискванията на тази Наредба се осъществява от:
1. Кметът на Общината или определени от него с писмена заповед длъжностни лица, служби и организации.
2. Началника на РПУ Гълъбово  или определени от него с писмена заповед длъжностни лица.
Чл.43.(1). При констатиране на нарушения на разпоредбите от тази Наредба, контролните органи, оторизирани със закон или друг нормативен акт, налагат глоби или имуществени санкции и съставят актове на виновните физически и юридически лица.
(2). Наказателните постановления се издават от Кмета на Общината или упълномощен от него заместник кмет.
(3). Редовно съставените актове имат доказателствена сила до доказване на противното. 
(4). За неуредените в тази Наредба случаи по съставянето на актовете, издаването и обжалването на наказателните постановления и по изпълнението на наложените наказания се прилагат разпоредбите на Закона за административните нарушения и наказания 
Чл.44.(1).   За нарушаване на Наредбата се налагат глоби в размер до 5 000 лв. 
(2). Еднолични търговци и юридически лица, нарушили разпоредбите на настоящата Наредба се наказват с имуществени санкции в размер до 50 000 лв. 
(3). При повторно нарушение се налагат освен предвидените глоби и имуществени санкции и временно лишаване от право да се упражнява определена професия или дейност.
Чл.45.(1). Глоба с размер до 15 лева може да бъде наложена с фиш. Издаденият за наложената глоба фиш трябва да съдържа данни: за самоличността на служителя, наложил глобата; за самоличността на нарушителя; за мястото и времето на нарушението; за нарушените разпоредби и за размера на глобата. Фишът се подписва от служителя, наложил глобата, и от нарушителя, когато е съгласен да плати глобата и се изпраща за изпълнение на съответното данъчно подразделение. На нарушителя се дава екземпляр от фиша, за да заплати глобата доброволно.
(2). На лице, което оспорва извършеното от него нарушение или размера на наложената му глоба или откаже да подпише фиша, се съставя акт.
(3) Фиш за неправилно паркирано МПС може да се издаде и в отсъствие на нарушителя. В този случай първият екземпляр от фиша се закрепва към моторното превозно средство, като се вземат мерки той да не се повреди от атмосферните условия. Закрепването на фиша към МПС е равносилно на връчването му. Вторият екземпляр се изпраща по пощата в общинска администрация, а третият екземпляр остава за съхранение в службата за контрол.
(4). Издаден фиш, глобата, по който не е платена доброволно в 7 дневен срок от датата на издаването му в съответното данъчно подразделение, се смята за влязло в сила наказателно постановление.
Чл.46.(1). Средствата в размер до 5 на сто от постъпилите приходи от глоби по настоящата наредба се разходват за допълнителни трудови възнаграждения към основната заплата на длъжностните лица, осъществяващи контрол по спазването й и определени поименно със заповед на кмета на общината.
(2). Конкретния размер на допълнителните трудови възнаграждения към основната заплата се определят със заповедта по ал.1. 

(3). Не се полага допълнително трудово възнаграждение за текущия месец на длъжностни лица действали в нарушение на текстовете на Наредбата. 
ДОПЪЛНИТЕЛНИ И ЗАКЛЮЧИТЕЛНИ РАЗПОРЕДБИ
§ 1. Настоящата наредба се издава на основание чл. 22 от ЗМСМА и влиза в сила в едномесечен срок от датата на решението за приемането й.
§ 2. За прилагане на настоящата наредба Кметът на Общината издава заповеди, утвърждава процедури и ценоразписи.
§ 3. Наредбата е утвърдена от Общинския съвет с Решение № 145 от Протокол № 18/05.12.2008 година.
§ 4. Измененията и допълненията на Наредбата  за обществения ред при използване на превозни средства и общи площи  на територията на община Гълъбово, направени с Решение № 114/29.05.2024 г. на Общински съвет Гълъбово влизат в сила от 15.06.2024 г.
СВЕТЛА БОЯНЧЕВА  
Председател на Общински съвет – Гълъбово

